ליברמן: "לא נשלים עם האיום המנהרות ונשקיע הכל לסכלו"
"הגענו ליכולות טכנולוגיות חדשות במאבק בטרור המנהרות", אמר שר הביטחון, "אני מקווה שבחודשים הבאים איום המנהרות על תושבי עוטף עזה יהפוך לנחלת העבר". מהמועצה אזורית אשכול נמסר כי המצב שגרתי ו"אין שינוי בהנחיות"
"אנו נמצאים בקשר שוטף והדוק עם גורמי הצבא הרלוונטיים ומברכים על המאמצים והמשאבים העצומים שמקדיש הצבא לנטרול האיום ולהגנה עלינו", מסרו היום (ראשון) מהמועצה האזורית אשכול לאחר הודעת צה"ל על השמדת מנהרה שנחפרה מרצועת עזה לתוך ישראל.
המנהרה נחפרה בין חאן יונס לשטח חקלאי בתוך ישראל, מאות מטרים מנירים, ניר עוז ועין השלושה. "אנחנו בשגרה ואין שינוי בהנחיות" הוסיפו במועצה האזורית.
הותר לפרסום: צה״ל חשף והשמיד מנהרת טרור חדשה מעזה
אותרה רקטה שנפלה בשדרות - גרמה נזק לגן ילדים
גורמים רבים במערכת הפוליטית הגיבו לפעולת צה"ל. שר הביטחון אביגדור ליברמן הסביר: "מנהרות טרור, שחוצות את הגדר לשטח ישראל ופוגעות בריבונותנו, הן איום שלא נשלים איתו ונשקיע כל משאב כדי לסכלו. בזכות המאמץ המשותף לצה"ל, משרד הביטחון והתעשיות הביטחוניות, הגענו ליכולות טכנולוגיות חדשות במאבק בטרור המנהרות. אני מקווה שבחודשים הבאים איום המנהרות על תושבי עוטף עזה יהפוך לנחלת העבר".
"הגענו ליכולות טכנולוגיות חדשות במאבק בטרור המנהרות". ליברמן(אריאל חרמוני, משרד הביטחון)
"הפעולה מעבירה מסר ברור כי עידן איום המנהרות מתקרב לקיצו", אמר שר המודיעין ישראל כץ, "איתור ופיצוץ המנהרה מוכיח שוב את צדקת החלטת ישראל שלא להכיר בממשלת הפיוס המדומה בין אבו מאזן לחמאס הנרקמת בימים אלו. בעוד אבו מאזן מדבר על שלום והסכמים מדיניים, החמאס חופר מנהרות תופת ונערך למלחמה. מדינת ישראל תמשיך לראות בחמאס כגורם האחראי להפרת הריבונות הישראלית ותננקוט בכל האמצעים כדי להגן על אזרחיה וריבונותה".
שר החינוך נפתלי בנט אמר: "אפשר לומר שמעכשיו יש מגמה שיטתית לחיסול איום המנהרות - בתוך שנה שנתיים. במקביל צריך להיערך לאיומים הבאים שהם שוקדים עליהם".
"חמאס יבין בסוף שלא יצאנו מעזה בכדי שעזה תבוא אלינו", אמר יו"ר המחנה הציוני אבי גבאי. ח"כ ציפי לבני (המחנ"צ) ושרת החוץ לשעבר הוסיפה לגבי המכשול התת קרקעי שמוקם מסביב לרצועה: "זה יחשוף וימנע כניסת מנהרות טרור לשטחינו ויחסוך חלק מהצורך בכניסת כוחות צה״ל פנימה. הצעתי במהלך 'צוק איתן' את הפיתרון, שווה כל השקעה כספית. אומץ באיחור, אבל טוב וחשוב שמטופל ומתקדם".
שר הביטחון לשעבר ח"כ עמיר פרץ (המחנ"צ) אמר: ״פעולת צה״ל מוסיפה לבנה חשובה לחומת ההגנה על העורף הישראלי. החל במערך ההגנה הפאסיבית בממ״דים בעוטף עזה, דרך מערכות ההגנה האקטיביות כיפת ברזל וקלע-דוד, ובתקופה האחרונה היכולת לזהות ולהשמיד את המנהרות ההתקפיות״
ח"כ איל בן ראובן (המחנ"צ) בירך את צה"ל והוסיף: "זהו חלק מתהליך מתמשך שמבהיר לחמאס שדרך המנהרות חסומה ואיננה".
ח"כ חיים ילין (יש עתיד), לשעבר ראש המועצה האזורית אשכול, אמר: "חמאס צריך להבין שהמנהרות, הנשק האסטרטגי שלו, הולך ומושמד ובדרך הטרור הוא לא ינצח".
המנהרה נחפרה בין חאן יונס לשטח חקלאי בתוך ישראל(דוברות צה"ל)
ראש הממשלה ושר הביטחון לשעבר אהוד ברק אמר: "גילוי המנהרה והשמדתה - הישג משמעותי לכוחות הביטחון ולשלום תושבי האזור. גיוס הטכנולוגיה וטובי האנשים - חיוני לנטרול האיום, לא במקום תכנית אסטרטגית ארוכת טווח, אלא לצידה".
גדעון סער, לשעבר שר החינוך תהה: "שאלה למקדשי ״התהליך המדיני״ וחובבי הנסיגות: מה לדעתכם יקרה אחרי נסיגה, חלילה, מיהודה ושומרון?"